Orosz Adél

**KOVÁSZ**

egyfelvonásos

KÁTYA (fodrásznő, a lakás tulajdonosnőjének barátja, bérlő)

GÁBOR (pincér, bérlő)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Szín: Bérelt lakás közös nappalija. A helyiség ódivatú, a sarokkanapé elnyűtt, az egész szoba alig nagyobb a terpeszkedő ülőgarnitúránál. Egyik oldalon asztal, támla nélküli szék, másik oldalon ablak, körülötte rengeteg zöld növény. A fürdőszobaajtó a nappali szélén.*

*A lakás egyik lakója Kátya, a 25 éves fodrásznő, aki a tulajdonosnő jóbarátja, a másik Gábor, a 28 éves pincér.*

*A nőn piros térdzokni, fekete leggings és cipzáros pamutfelső. A férfin farmernadrág, póló, lezserül nyitott kockás ing, papucs.*

*Kátya a kanapén térdel féloldalt és a mögötte álló férfinak magyaráz.*

KÁTYA Úgy gondoltam, hogy miután megfogtad a seggem, akkor ide teszed a kezed…

GÁBOR Ide?

KÁTYA Nem annyira lentre, inkább itt feljebb és ott simogatod.

GÁBOR Az jó, ha közben morgok? Vagy csak lihegjek, mint aki be van indulva?

KÁTYA Nem tudom, talán csak lihegj, ha nagyon nyögsz, azt nem lehet már fokozni, akkor mit csinálsz amikor elsülsz?

GÁBOR Olyankor szoktam egy kicsit, így… váááááhhhh….

KÁTYA Ne hülyéskedj! Nem érdekel hogy szoktad! Csak beszéljük meg, hogy hogyan legyen pontosan. Kell egy forgatókönyv. Ez nem egy spontán kefélés amit magamutogatásból feltesz valami aberrált pár. Kell a pénz és olyannak kell lennie ami sok kattintást hoz. De olyan legyen mégis, mintha spontán lenne.

*Kátya unott arccal előre-hátra mozog az álló férfi előtt*.

GÁBOR Nem gondolom, hogy aberrált dolog lefilmezni a dugást. Inkább nagyon bensőséges. A bizalom miatt. Aztán egyedül is belenézel néha…

KÁTYA Jó sok pornót nézel, mi?

GÁBOR Se Tinder, se Badoo, úgyhogy, mint kamaszkoromban… Te, mi lenne, ha úgy vennénk fel, mintha valaki leskelődne?

KÁTYA *(abbahagyja a mozgást)* Az jobban pörög?

GÁBOR (*vállat von*) Nekem bejön, de mostanában inkább a durvulás a divat. Fulladásig szopatás, de csorogjon ám a könnyed!

KÁTYA (*nevet*) Csak öreg vagy. Az anál is megvolt, amióta világ a világ, csak nem beszéltek róla ennyit.

GÁBOR Akkor öregnek születtem. Persze, amikor benne vagyok, marhára bejön, ahogy keményen lenyomja, megbassza, akárhogy nyivákol, üti, tépi, gyűri, a csaj meg… nyah, nyah, liheg és élvezi. De utána furcsa az egész. Vége és nyitod az Indexet.

KÁTYA Olvastam, hogy az állatok is szomorúak szex után, mert lélektelenül csinálják.

GÁBOR Ez mekkora orbitális faszság, már ne haragudj! Láttál te már hím lovat dugás után? Azt a vágtázást, a diadalittas járást… És néztél már kutya szemébe? Még hogy nincs lelke!

KÁTYA Ez csak egy mondás arra, hogy szerelemből csinálni más, mint ösztönből.

GÁBOR És pénzért? Még sosem csináltam pénzért.

*Kátya leülteti Gábort a kanapéra. Próbál erotikus mozdulattal az ölébe ülni. Próbálgatja, de többször félbehagyja, végül nem ül a férfi ölébe.*

KÁTYA Jár hozzám egy szexmunkás lány. Nem az utcán dolgozik. Van saját weboldala, hetekig levelezik a kuncsaftjaival és van úgy, hogy egyszerűen lemondja a találkozót, mint egy randit, ha nincs hozzá kedve.

GÁBOR És a pasik? Nem őrjöngenek? Rákészülnek egy orbitális kefélésre, aztán semmi.

KÁTYA Így kívülről nagyon furcsa az egész. Csak sajnálkoznak, aztán megint keresik, amikor itt járnak. De most nincs utazás, nincs kuncsaft.

GÁBOR Kurvajó nő lehet.

KÁTYA Kicsi, kövérkés csaj. (*elgondolkodik*) Nem hiszem, hogy megfordulnál utána az utcán. De most legalább teljes erőből készülhet a vizsgáira.

GÁBOR Ez milyen fura, hogy mi meg épp munka helyett fogunk dugni.

*Kátya az ülő Gábor elé térdel, onnan magyaráz.*

KÁTYA Tudsz mást? Se pincér, se fodrász nem kell most senkinek. Végighívtam az ügyfeleimet, mondtam, hogy steril vagyok, mint a forróvíz, maszkot hordok, minden hajhoz új kesztyűt húzok, mintha csak műtenék, házhoz is megyek, ha kell! Köszönik, nem. Minek a fodrász, mondta az egyik, ki se megy az utcára se, a férje miatt meg nem költ el hétezer forintot.

GÁBOR Lehet, hogy mindenki mackóruhában, szakállasan és loncsosan ül otthon és a saját légzését figyeli.

KÁTYA Ja, meg kovászt nevel. Ez egy új szekta lett. Élesztősök a kovászolósok ellen, és ott vannak még a háttérbe húzódott szódabikarbónások meg a szakadár sörösök és kefíresek. De az elit mégiscsak a kovászosok. Oda bekerülni, az felér egy lovagkereszttel. Meg se próbáltam, mert nem elég, hogy megcsinálod a kovászod, de utána hetente kétszer elő kell venni és foglalkozni kell vele, akár akarsz sütni, akár nem. Hát mi az a kovász? Valami állat, hogy etetni meg tisztogatni kell? Én nem leszek egy adag kulimász rabszolgája! Akkor inkább nem kell kenyér!

GÁBOR Vegyük be a kovászt a dologba? A szex úgy jó, ha mocskos. Bekennélek kovásszal és úgy dugnánk.

*Kátya leül a kanapéra a férfi mellé.*

*KÁTYA* Te mikor lettél ilyen hülye? Amikor ideköltöztél még elég normálisnak tűntél. Jöttél abban a kinyúlt fekete kötött pulóveredben és próbáltál nagyon megfelelő lenni.

GÁBOR Naná! Hol az istenben kapnék havi hatvan plusz rezsiért egy ekkora szobát?

KÁTYA Meg hozzá egy ilyen jófej bérlőtársat! Akinek még válságmegoldó ötlete is van! Biztos, hogy kiraknak az étteremből?

GÁBOR Két hónapja zárva vagyunk. Geri már két hete szólt, hogy nem fogja bírni az üzlet, vagyis ő nem bírja. Szerintem nem akarja bírni, mert lenne miből, de nem látni a végét. Majd pár hónap múlva lesz kapkodás, amikor nyitni akar. Akkor majd megkeres. Jajj, Gábor, haveroooom, hát mi van veleeeed, na jösssz? Te voltál az első, aki eszembe jutott. Persze pénz nincs annyi, mint volt, hiszen most nyitunk, kell idő, amíg újra sínre kerül minden, de ahogy lehet, emelek! Tudom, hogy ez lesz. De mehet az anyjába!

KÁTYA Házhozszállítás?

GÁBOR Rózsaszín báránygerinc szarvasgombás burgonyával műanyag dobozban négyezerért?

KÁTYA Álljatok át a hamburgerre kétezerért. Ha a Guccinak nem derogált szájmaszkot gyártani…

GÁBOR Hozom is a telefont, beszéld meg Gerivel! Egy vagyonba és három évébe került amíg feltornázta a boltot a sarki hamburgeres szintjéről addig, hogy cikkezenek a konyháról a Gasztróban. Biztos tetszeni fog neki az ötlet!

KÁTYA Te most velem gúnyolódsz? Velem, aki tálcán hozom a jobbnál jobb megoldásokat? Hát azt hiszed nekem örömünnep itt lenni veled hónapokra összezárva e miatt a rohadt karantén miatt? Azt hiszed, nem élvezném jobban, ha tervezhetném a máltai nyaralásomat Pistivel?

GÁBOR Pisti nem szakított veled?

KÁTYA Ezt honnan veszed?

GÁBOR Napok óta fel se hív.

KÁTYA Új alapokra helyeztük a kapcsolatunkat. Nagyobb teret engedünk egymásnak, hogy új ingereket tudjunk befogadni és gazdagítani vele a kapcsolatot.

GÁBOR Szóval dobott.

KÁTYA Nem, csak nem bírja a kötöttséget.

GÁBOR Vagyis?

KÁTYA Hát, igen. Valójában igen.

GÁBOR Egy balfasz. Egy tökkelütött idióta! Mondd utánam!

KÁTYA (*halkan*) Balfasz. Idióta. (*szipog*)

GÁBOR Hangosabban! Idióta balfasz!

KÁTYA Idiótaaaa! Balfaaaaasz! Impotens baroooom!

GÁBOR Ezt nem mondtad még.

KÁTYA Ki az, aki azzal büszkélkedik, hogy a faszija nem akar dugni?

GÁBOR Mármint soha?

KÁTYA Nagyvonalakban soha. Mindig van valami kifogás. Most fáradt, most ideges, most másnapos, most jajj kiscicám nem lehet folyton szexelni…

GÁBOR Én mindig azt hittem, hogy amikor itt van, csak rám való tekintettel vagytok annyira csendesek. Azt hittem, befogja a szádat.

KÁTYA Tényleg? És mit hittél még?

GÁBOR Hogy nem szeret téged igazán. Sosem nevettetek.

KÁTYA Már az is baj, ha az ember csendes? Mások meg üvöltenek folyton: ott, ott mögötted, úristen, fedezz, elfogyott a lőszer, a kurvaéletbe meghaltaaaaaam, te rohadt geci nem fedeztél!

GÁBOR Játszom a barátaimmal. Talán Candy Chrussozzak, mint egy öreganyó?

KÁTYA Leöreganyóztál? A kétezredik pályán járok! Tudod, mi munka van abban? Dehogy tudod, de legalább csendben csinálom, és nem megy az ah, ah, ah, come in baby fuck me! Még egy csajt se hoztál fel amióta itt laksz, csak foglalod a sávszélességet!

GÁBOR És? Belassul a vega főzőtanfolyam vagy a hogyan dobáljuk szét a megunt műkörmeinket online oktatás?

KÁTYA Nekem abban törik le a körmöm, hogy utánad mosogatok baszki, ha főzni akarok magamnak abban a redva konyhában.

GÁBOR Mondtam, hogy dobjuk össze a pénzt egy mosogatógépre, de nem akartad, én mondtam!

KÁTYA Ha vettem volna mosogatógépet, már múlt hónapban se lett volna lakbérre pénzem!

GÁBOR Hát akkor beszélj a barátnőddel! Mondd meg neki, hogy engedjen az árból! A világon számtalan helyen engedtek a bérleti díjakból, mert vannak emberek, akiknek van szíve. Még az önkormányzat is engedett a bérleti díjból. Mégis, milyen barát az ilyen?

KÁTYA Kisgyerekes. Egyedülálló. És én így is kedvezményesen lakom itt. Hogy össze tudjak szedni egy lakásra való pénzt. Legalább az induláshoz. Aztán bankkölcsön és fizetem életem végéig a törlesztőt.

GÁBOR Ha van munkád. Ha nincs járvány és van munkád. Ha nincs járvány, van munkád és a bank se akar kizsigerelni. Ha nincs járvány, van munkád, a bank se akar kizsigerelni és a lakásárak sincsenek az égben. Majd úgy egy év múlva.

KÁTYA Egy évet nem bírok ki bezárva ide! Még két hónap, és nevet adok a növényeimnek és megünneplem a névnapjukat! Sok növény van, minden napra jut muri!

GÁBOR Tudod, hogy mennyien jönnek most rá, hogy ők valójában alkoholisták? Akik korábban társasági ivónak tartották magukat…

KÁTYA Én nem leszek alkoholista! Én csak illemtudóan koccintok az egészségükre! Jöhetsz te is! Hátha megtetszel valamelyiknek.

GÁBOR Nem akarok most komoly kapcsolatot, a nélkül meg minek hülyítsem őket?

KÁTYA Egy kis flört, kis borocska, kis tipitapi, az még nem kapcsolat, nem kell rögtön összeköltözni!

GÁBOR Ááááá, ismerlek én benneteket, rátok mosolyog a villamoson egy faszi, és már tervezitek az esküvői ruhát.

KÁTYA Ezek növények! Nem utaznak villamoson és nem terveznek esküvőt.

GÁBOR Te ebben nem lehetsz biztos! Nekem van olyan barátom, aki egy citromfával tart fenn szerelmi viszonyt!

KÁTYA Nekem is vannak hülye barátaim és most nagyon hiányoznak. Nagyon!

GÁBOR Nézd, ma Zsanett napja van! (*mutatja a telefonját*) Nevezd el valamelyiket és iszunk az egészségére. Hozok két sört.

KÁTYA Ott az a husilevelű, az egészen Zsanettes. Boldog névnapot!

*Gábor kimegy, aztán megjelenik két sörrel, az egyiket kibontja és Kátya kezébe adja.*

*KÁTYA* Így, dobozból?

GÁBOR Akarsz mosogatni?

*Kátya gyorsan beleiszik a sörbe.*

GÁBOR Haladjunk a projekttel! Mivel akarod felvenni a jelenetet?

KÁTYA Elég jó a mobilom. Pistitől kaptam.

GÁBOR Tényleg?

KÁTYA (*fintorog*) Mondjuk. Adott rá kölcsön. De már kifizettem.

GÁBOR Aztakurvaélet, és ilyen fasziknak van egyáltalán nője. Mi az istent tudnak ezek? Dugni nem, pénzt nem ad, humora nincs, mit tud?

KÁTYA Bírtam a szagát.

GÁBOR Milyen szagát? Mert én rohadtul utáltam a büdös cipőjét az előszobában. (*röhög*) Egyszer belefújtam a vécéillatosítót.

KÁTYA Azt hitte, én voltam! Két napig nem beszélt velem, utána mondta, hogy neki milyen rosszul esett, hogy nem vagyok megértő, hogy gombás a lába. De már kezeli.

GÁBOR Impotens, smucig, savanyú és gombás. Kátya, te tényleg ilyen pasit akarsz magad mellé? Mert bírod a szagát?

KÁTYA Ez jött. Mindjárt harminc vagyok, mit válogassak?

GÁBOR (*gyanakodva*) Mikor mindjárt? Nem 25 vagy?

KÁTYA Mi az az öt év? A középiskola öt éve is hogy elillant! Egyik nap még két copffal mentem iskolába, aztán hipp-hopp a zenész Zoli lihegett felettem a matek terem padján. A szája büdös volt, mert épp előtte hányt, de nem érdekelt, csak az, hogy azt mondta, olyan picsám van, mint egy nőjének se. A kettő között az a pár év csak szenvedés meg nyűglődés volt amíg vártam, hogy valaki észrevegyen. Nem akartam örökké szűz lenni.

GÁBOR Copfos kiscsaj voltál? Szeplős is?

KÁTYA Aha. Nem láttad nyáron? Bazinagy szeplőim vannak.

GÁBOR Vörös és szeplős? Mindenhol vörös?

KÁTYA Mi ez? Randitempó? Most (az) jön (az), hogy megkérdezed a kedvenc filmem?

GÁBOR Ha a felvételnél felkiáltok, hogy baszki, neked a pinád is vörös, az nem hat majd furán?

KÁTYA Gyantáztatom. Mármint, amikor nincs karantén. Erre nem is gondoltam. Utálom borotválni, csupa pattanás lesz, és utána napokig viszket!

GÁBOR Nekem mindegy. Mármint, hogy van szőr vagy nincs.

KÁTYA De most nem divat. A szőrős pina retró. Negyven alatt nem találsz olyat. Nem szórakozásból akarom ezt a filmet. Kell a pénz! Olyannak kell lennie, hogy sokan fizessenek érte.

GÁBOR Maradj a kanapén, én meg felrakom a mobilodat ide valahova. Maradj ott, megnézem a beállítást.

*Gábor felteszi az asztalra a széket, arra a mobiltelefont. Próbálja kitámasztani valamivel. Közben Kátya a kanapén teszi veszi magát, erotikusan pózol és vicces pofákat vág. Szexisen húzogatja fel-le a térdzokniját.*

*GÁBOR* Ne röhögtess, mert akkor remeg a kezem.

KÁTYA Te röhögsz? Vad vágyat kéne, hogy ébresszen a testem! A nyuszikás térdzoknim! (*A lábát spiccbe hajlítva lóbálja.*)

GÁBOR Most jól látszik, hogy a második párnától arrébb már nem szabad mozogni. Ott kell maradnod ahol vagy, és én majd csinálom, amit kell.

KÁTYA Cseréljünk, ezt látni akarom!

*Helyet cserélnek.* *Gábor szétvetett lábakkal ledobja magát a kanapéra, hívogató mozdulatokat tesz és kajánul vigyorog, Kátya a mobil kameráján keresztül nézi.*

GÁBOR Gyere, bébi, apucihoz, itt majd megkapja a rossz kislány ami jár neki! Letépem rólad a nyuszikás térdzoknit!

*Kátya önfeledten nevet.*

KÁTYA Van egy pandás pizsamám is!

GÁBOR Hatéves korom óta gerjedek a pandás pizsamára! Pandát akarok szopatni! Ne hagyj magamra, bébi! Istennő vagy! Va… va…va…

*Gábor maga elé kapja a kanapé párnát és párzó mozdulatokat tesz.*

KÁTYA Ha így csinálod, akkor a párna feje kilóg a képből. Vagyis az én fejem.

GÁBOR Az mindegy, a lényeg látszódjon.

KÁTYA Szóval egy nőből a pinája a lényeg?

GÁBOR Azt mondtad, hogy el akarod adni. Akkor igenis az a lényeg! Ne most gyere valami feminista szöveggel!

KÁTYA Legalább valami körítés kéne! Hogy jön a pasi, becsönget… Vagy iszogatnak valami buliban és tetszik neki a nő…

GÁBOR (*gyanakodva nézi Kátyát*) Te milyen pornókat nézel?

*Kátya hosszasan issza a sörét.*

KÁTYA Régebben megnéztem párat, de magamtól nem szoktam. De tudom milyen, látok eleget a Tumblren!

GÁBOR Pornót akarsz forgatni, de nem is vagy otthon a témában?

KÁTYA Álljon meg a menet! Én igenis otthon vagyok a témában! Még soha nem volt rám panasz! Úgy szopok, mint egy istennő, és ha lenne bajnoksága az extrém helyen dugásnak, dobogós lennék!

GÁBOR Mondj egy példát!

KÁTYA Ikea Malmö enteriör!

GÁBOR Tudod, hogy az Ikeában kamerák vannak ezeken a helyeken?

KÁTYA Tényleg? Ebben biztos vagy?

GÁBOR Legalább te nem vagy kameraszűz. Én nem igazán szeretek szerepelni. Ezzel a fejjel? Valahogy úgy kéne felvenni, hogy ne látszódjak. Lehetne úgy kezdeni, hogy ülök a kanapén, te elém állsz, és lassan leveszed a bugyid. Közben előre hajolsz…

KÁTYA Bele a kamerába?

GÁBOR Naná! Valamit mutatni kell. Gyakorold a hajolgatást, addig hozok még egy sört.

*Kátya a kanapénak támaszkodva riszálva hajolgat előre. Gábor visszaérkezik a sörrel. Iszik és közben bámulja a nő fenekét.*

KÁTYA (*szuszogva az erőltetett riszálástól*) Mit állsz ott?

GÁBOR Azt hiszem, elmegyek fürdeni.

KÁTYA Most, amikor a filmet tervezzük éppen? El kéne próbálni!

GÁBOR Szerintem jobb, ha most elmegyek fürdeni. (*magyarázkodva*) Felfrissülök és jobban bírom majd. Nem lenne szerencsés, ha… szóval, ha nem lenne elég hosszú a jelenet.

KÁTYA Frissülj, csak frissülj, mert meghajtalak, mint… mint…

GÁBOR Mint hegyipásztort a lavina? Már alig várom!

*Gábor eltűnik a fürdőszobaajtó mögött. Zubogó víz hangja hallatszik. Kátya ücsörög a kanapén és iszik. Közben a csípőjét tapogatja. Benéz a pólója alá, a mellét méregeti. Aztán lehúzza a térdzoknit és a lábát nézegeti, majd hangosan beszélni kezd a zárt ajtó felé.*

*KÁTYA* Remélem nem nagyon szőrös a hátad. Azt sok nő nem szereti.

*Gábor nem válaszol, zubog a víz a fürdőszobában. Kátya közelebb megy és úgy kiabál.*

*KÁTYA* Szőrös a hátad?

GÁBOR Igen.

KÁTYA Na jó, de mennyire?

GÁBOR Honnan tudjam mennyire? Eléggé hátul van. De ha te lehetsz alul szőrös, én is lehetek az hátul.

KÁTYA A segged is szőrös?

GÁBOR Mindenkinek szőrös a segge!

KÁTYA (*elszántan*) Megnézem és leszedem, ha túl sok!

*Kátya bemegy a zuhanyzóba. Jó ideig csak a víz csobogása hallatszik, majd megjelennek, mindketten törülközőben. Leülnek a kanapé két végében. Zavartan vigyorognak egymásra.*

KÁTYA Berúgtunk kicsit, ennyi. Nem azt mondom, hogy bánom, ami történt, csak nem akarom, hogy azt gondolod, hogy…

GÁBOR Mit?

KÁTYA Hogy mostantól majd mindig én mosogatok!

GÁBOR Elmosogatok, ha ezen múlik.

KÁTYA Nem a mosogatás a lényeg, hanem az, hogy az, ami köztünk történt, az csak a pia miatt volt, meg ez a rohadt karantén! E miatt!

GÁBOR Ja, szóval az a lényeg, hogy megbántad, hogy szexeltél velem.

KÁTYA Nem bántam, marha jó volt, csak én nem akarok most belebonyolódni egy kapcsolatba.

GÁBOR Én se.

KÁTYA Hogy?

GÁBOR Ahogy mondom. Eszemben se volt, hogy ez kapcsolat. Csak most nem lehet kimenni, se Tinder, se Badoo, nem verhetem a faszomat örökké, mint egy tinédzser.

KÁTYA Én azt hittem, hogy te már egy ideje… Közben azt mondtad, hogy fantáziáltál rólam és boldog vagy, hogy végre megtörtént.

GÁBOR Hány éves vagy, királylány? Mi köze a fantáziálásnak a kapcsolathoz? A cukrászlányról is fantáziálok néha.

KÁTYA Arról a lófogúról, itt a lenti cukiban?

GÁBOR Nem a fogáról szoktam.

KÁTYA Na jó, örülök, hogy ezt tisztáztuk. Mármint, ami történt. Akkor haverok vagyunk?

GÁBOR Persze!

KÁTYA De hogy? Felszedsz egy csajt, és a cukrászlányra gondolsz közben?

GÁBOR Előfordul. Van amelyik meztelenül nem annyira, hogy is mondjam… kibugyog a sztrecsnaciból és már nincs az optikai tuning. A Klári meg piszok jó csaj.

*Kátya hallgat.*

KÁTYA De amikor mi voltunk együtt, akkor ugye nem gondoltál a Klárira?

GÁBOR Nem! Dehogy!

KÁTYA Na azért!

*Csend.*

*KÁTYA* A filmet azért meg kéne csinálni.

GÁBOR Meg.

KÁTYA Azért kár, hogy a fürdőben nem volt kamera.

*Gábor bólogat, aztán mosolyogva közelebb ül Kátyához*

*GÁBOR* Figyi, felveszed megint a nyuszikás térdzoknid?

KÁTYA Kezdődjön úgy, hogy ül a nő a kanapén és nincs rajta semmi más, csak a nyuszikás térdzokni?

GÁBOR Imádni fogják a filmet! Ettől a térdzoknitól úgy beindul az ember, mint a kovász, érted? Ez a zokni, ez egy kovász!

KÁTYA Csak szólok, hogy a kovászt, heti kétszer… ápolni kell!

GÁBOR Itt van ez a karantén… ki tudja, meddig tart. Süthetünk akár naponta is!

*Sötét*

2020